Zohran Mamdani

Zohran Kwame Mamdani  (sündinud 18. oktoobril 1991) on Ameerika poliitik. Ta on alates 2025. aasta 4. novembrist New Yorgi linnapea. Ta on Demokraatliku Partei ja Ameerika Demokraatlike Sotsialistide liige ning alates 2021. aastast New Yorgi osariigi assamblee liige 36. ringkonnast, esindades Astoria Queensi linnaosa.

 Lapsepõlv 
Mamdani sündis Ugandas Kampalas, tema vanemad on teadlane Mahmood Mamdani ja filmitegija Mira Nair. Perekond kolis Lõuna-Aafrikasse Kaplinna, kui poiss oli viieaastane. Kui Mamdani oli seitsmeaastane, kolisid nad Ameerika Ühendriikidesse ja asusid elama New Yorki. Mamdani sai keskhariduse Bronxi teaduskeskkoolis (Bronx High School of Science) ja 2014. aastal bakalaureusekraadi Bowdoini kolledžist afroameerika uuringute erialal.

 Karjäär 
Pärast eluasemenõustaja ja muusikuna töötamist alustas Mamdani poliitilist tegevust New Yorgis Khader El-Yateemi ja Ross Barkani kampaaniajuhina. Ta valiti esmakordselt New Yorgi osariigi assambleesse 2020. aastal. Astoria Queensi ringkonna esindajana valiti ta ametisse 2022. ja 2024. aastal.

 Kandideerimine linnapeaks 
2024. aasta oktoobris teatas Mamdani kandideerimisest New Yorgi linnapea kohale 2025. aasta valimistel. 2025. aasta juunis võitis Mamdani Demokraatliku Partei eelvalimised endise osariigi kuberneri Andrew Cuomo vastu. Ta valiti linnapeaks 4. novembri üldvalimistel 50,4% häältega. Tema konkurendid olid üksikkandidaat Cuomo ja vabariiklaste kandidaat Curtis Sliwa.

Mamdani kampaania keskendus elukalliduse vähendamisele ja toetas tasuta linnaliinibusse, linna rahastatud lasteaedu, linnale kuuluvaid toidupoode, LGBTQ+ õigusi, üüride stabiliseerimist, täiendavate soodsate eluruumide loomist, ulatuslikku linna julgeolekureformi ja 30 dollari suurust miinimum tunnipalka aastaks 2030. Mamdani toetab ka suurettevõtete ja üle 1 miljoni dollari aastas teenivate isikute maksutõuse. Mamdani on esimene india-ameeriklane, esimene Uganda-ameeriklane, esimene moslem, esimene y-põlvkonna esindaja, ja teine demokraatlikust sotsialistist New Yorgi linnapea pärast David Dinkinsit. Ta on seitsmes immigrandist  New Yorgi linnapea alates 1834. aastast, mil linnapead hakati valima hääletuse teel. Ta peaks asuma ametisse 2026. aasta 1. jaanuaril.

 Viited 

Kategooria:New Yorgi linnapead
Kategooria:Sündinud 1991
Kategooria:CS1 allikad urdu keeles (ur)
Kategooria:Ülevaatamata tõlgetega leheküljed